Pasi Viheraho

Pasi Antero Viheraho (ent. Jari Sakari Siikonen, s. 22. maaliskuuta 1966 Tukholma) on suomalainen tubettaja ja radioamatööri. Hänet tunnetaan parhaiten YouTube-videoistaan, joita hän tekee nimellä "Pasi Viheraho EDUSKUNTAAN!". Viheraho tiedetään myös muun muassa suorapuheisuudestaan, poliittisista kannanotoistaan sekä elektroniikkaharrastuksestaan. Hän juontaa harrasteradiota nimeltään Pasiradio.

Nuoruus 
Viheraho sai kasvatuksensa isoäidiltään hänen vanhempiensa hylättyä hänet. Nuorena hän harrasti rikoksia muun muassa soittamalla puhelinkioskeista ilman rahaa. Hän myös rakensi puhelinlaitteita, joilla kykeni soittamaan ilmaiseksi minne tahansa, sekä sekoitti Päijät-Hämeen puhelinyhdistyksen keskustietokoneen etsimällä numerosarjoja, joilla voi soittaa paikallispuhelumaksulla minne tahansa.  Hänet tuomittiin tammikuussa 1987 rikoksistaan 10 kuukauden ehdolliseen vankeuteen ja 120 päiväsakkoon sekä noin 57 000 markan korvauksiin puhelinyhdistykselle. Nuoruudessaan Viheraho harrasti aktiivisesti myös pianonsoittoa, jota hän edelleen soittaa aika ajoin. Hän vaihtoi nimensä vuoteen 1995 mennessä ja sai työkyvyttömyyseläkkeen masennuksensa ja univaikeuksiensa vuoksi.

Videot 
Vuonna 2006 Viheraho alkoi kuvaamaan jokapäiväisestä elämästään videoita, joita hän aluksi lähetti internetin uutisryhmiin ja Google Video -palveluun. Ensimmäisen YouTube-kanavansa hän loi 10. helmikuuta 2007 ja oli täten ensimmäisiä suomalaisia tubettajia. Vuoteen 2010 mennessä kanavan videoita oltiin katsottu yli 13 miljoonaa kertaa. YouTube poisti kyseisen kanavan tekijänoikeusrikkomuksista johtuen maaliskuussa 2011, sen ollessa yksi Suomen tilatuimmista kanavista. Viheraho siirtyi julkaisemaan videoita Vimeoon, kritisoiden YouTubessa vallitsevaa sensuuria. YouTube kuitenkin palautti kanavan huhtikuussa 2011, mutta Viheraho ilmoitti jatkavansa Vimeossa ja sulki kanavansa lopullisesti. Samassa yhteydessä YouTubesta poistuivat myös kaikki Viherahon siihen mennessä lataamat videot. Viheraho palasi lopulta YouTubeen 30. maaliskuuta 2012 nykyisellä kanavallaan.

Viherahon videotuotanto on tullut tunnetuksi miehen suorapuheisuudesta sekä spontaaneista videoista, joita ei juurikaan ole editoitu tai käsikirjoitettu valmiiksi. Videoilla nähdään muun muassa Viherahon kannanottoja politiikkaan ja virkavaltaan, hänen arkirutiinejaan, automatkojaan, radio- ja elektroniikkaharrastustaan sekä omalaatuista ruoanlaittoaan. Toisinaan hän tekee videoita myös pianonsoitostaan. Elokuussa 2022 Viheraholla oli YouTubessa yli 73 tuhatta tilaajaa. Hän on julkaissut kanavallaan yli 8 000 videota, joita on katsottu yhteensä yli 73 miljoonaa kertaa. Vuonna 2022 Viheraho vaihtoi kanavan nimen Pasi Viherahosta Pasi Viheraho EDUSKUNTAAN -nimiseksi.

Pasiradio 

Viherahon juontaman nettiradion Pasiradion ensimmäinen lähetys kuultiin Viherahon kotistudiosta Hollolasta huhtikuussa 2007. Lähetys, johon kuuntelijat saattoivat myös soittaa, pidettiin sittemmin joka perjantai-ilta. Pasiradio joutui ainakin vuonna 2008 toistuvasti palvelunestohyökkäysten kohteeksi, mistä Viheraho teki rikosilmoituksen. Vuoteen 2013 mennessä kuitenkin vain viisi lähetystä jäi toteuttamatta aikataulun mukaisesti.

Pasiradio on vieraillut vuosien varrella muun muassa Lahden Rautatiepäivillä, Sexhibition-messuilla ja Tubeconissa. Syksyllä 2012 Pasiradio kiersi ympäri Suomea asuntovaunuun rakennetun liikkuvan studion kanssa. Kesällä 2015 Pasiradio aloitti ULA-lähetykset ja sen ohjelmisto laajeni ympärivuorokautiseksi. Tammikuussa 2017 Pasiradiolle myönnettiin kolmen kuukauden taajuusluvat kolmella eri taajuudella Lahden ja Kouvolan alueilla.

Pasiradion menestyksestä huolimatta Viheraho on kertonut, että ei ole kiinnostunut palkallisesta työstä radioalalla työkyvyttömyyseläkkeensä vuoksi.

Muuten julkisuudessa 
Viheraho esiintyi vuonna 1990 Yle TV1:n lyhytdokumentissa Musta Ikaros, ja hän on esiintynyt myös Karpolla on asiaa -ohjelmassa vuonna 1995. Viheraho on ollut useissa televisiohaastatteluissa, kuten MTV3:n Kymmenen uutisten loppukevennyksessä vuonna 2001, sekä seuraamassa Matti Nykäsen vapautumista vankilasta vuonna 2005. Lisäksi Viheraho on ollut mukana Ylen Suomi Ilmiö -ohjelmassa 9. heinäkuuta 2005 ja esiintynyt vuonna 2013 Ylen dokumentissa Tubettajat – Kiertoradan kansalaiset. Viheraho palkittiin vuoden 2014 Tubeconin yleisöäänestyksessä elämäntyöpalkinnolla.

Viherahon identiteetillä on tehty suuri määrä erilaisia aiheettomia tilauksia ja varauksia, joiden kustannukset ovat kasautuneet hänelle, sekä perusteettomia eläin- ja lastensuojeluilmoituksia ja erilaisia laittomia uhkauksia. Osasyynä identiteettivarkauksiin hän on väittänyt, että eräässä videossaan hän näytti vahingossa lomakkeen, jossa näkyi hänen henkilötunnuksensa.

Politiikka 
Viheraho on ollut kahdesti kuntavaaliehdokkaana. Vuoden 2008 vaaleissa hän oli SDP:n ehdokkaana Hollolassa ja sai 34 ääntä tulematta valituksi. Vuoden 2017 vaaleissa hän oli mukana Sitoutumattoman Rehellisen Ryhmän ehdokkaana Lahdessa. Hän sai 340 ääntä, mutta ei tullut valituksi.

Toukokuussa 2022 Viheraho kertoi liittyneensä Suomen Kansa Ensin -puolueeseen ja pyrkivänsä kansanedustajaksi vuoden 2023 eduskuntavaaleissa.

Yksityiselämä 
Viheraho asuu Lahden Uudessakylässä, vuoden 2016 kuntaliitokseen saakka Nastolan kunnan alueella sijainneessa kylässä, jonne hän muutti vuonna 2012 naapurikunnasta Hollolasta.

Viheraho meni kihloihin naisystävänsä kanssa vuoden 2019 marraskuussa. Parilla on kaksi lasta. Viheraho ilmoitti Facebook-tilillään syyskuussa 2020, että hän on eronnut kihlatustaan.

Viheraholla oli vuosina 1993–2005 narttukoira nimeltä Lady, minkä jälkeen hän hankki uroskoiran nimeltä Rontti (2006–2018). Molemmat koirat olivat rodultaan afgaaninvinttikoiria. Rontti-koira oli tullut tunnetuksi miehen YouTube-kanavalla, ja koiran kuoleman johdosta Viheraho julkaisi tunnin pituisen muistovideon.

Lähteet

Aiheesta muualla 
Pasi Viherahon kotisivut
Viherahon keskustelufoorumi

Suomalaiset tubettajat
Radioamatöörit
Vuonna 1966 syntyneet
Elävät henkilöt